钦定古今图书集成/明伦汇编/官常典/第486卷 > 于义
## 钦定古今图书集成/明伦汇编/官常典/第486卷 > 于义

按《隋书》本传，“义字慈恭，河南雒阳人也。父谨，从魏武
帝入关，仕周，官至太师，因家京兆。义少矜严，有操尚，
笃志好学。大统末，以父功赐爵平昌县伯，邑五百户，
起家直阁将军。其后改封广都县公。周闵帝受禅，增
邑六百户，累迁安武太守，专崇德惠，不尚威刑。有郡
民张善安、王叔儿争财相讼，义曰：‘太守德薄，不胜任
之所致，非其罪也’。”于是取家财，倍与二人，喻而遣去。
善安等各怀耻愧，移贯他州，于是风教大洽。其以德
化人，皆此类也。进封建平郡公。明武世，历西兖、瓜、邵
三州刺史，数从征伐，进位开府。宣帝嗣位，政刑日乱，
义上疏谏。时郑译、刘昉以恩幸当权，谓义不利于己，
先恶之于帝。帝览表色动，谓侍臣曰：“于义谤讪朝廷
也。”御正大夫颜之仪进曰：“古先哲王立诽谤之木，置
敢谏之鼓，犹惧不闻过。于义之言，不可罪也。”帝乃解。
及高祖作相，王谦构逆，高祖将击之，问将于高颎，颎
答曰：“于义素有经略，可为元帅。”高祖初然之，刘昉进
曰：“梁睿位望素重，不可居义之下。”高祖乃止。于是以
睿为元帅，以义为行军总管。谦将达奚惎拥众据开远，义将左军击破之。寻拜潼州总管，赐奴婢五百口，
杂彩三千段，超拜上柱国。时义兄翼为太尉，弟智、兄
子仲文并上柱国、大将军，已上十馀人，称为“贵戚。”岁
馀，以疾免职，归于京师。数月卒，时年五十。赠豫州刺
史，谥曰“刚”，赙物千段，粟米五百石。